Moordverdagte skiet haarself in kop, oorleefFoto bloot ter illustrasie. (Argieffoto: Marcus Trapp/pixabay) ŉ Vrou is in ŉ bedenklike toestand nadat sy haarself Saterdagaand in die kop geskiet het toe polisiebeamptes haar oor ŉ moord ondervra het. Die vrou en ŉ man is in hul motor op die R61 in die Oos-Kaap oor die voorval voorgekeer. Kol. Priscilla Naidu, polisiewoordvoerder, sê die paartjie was na bewering betrokke by ŉ moord op ŉ 36-jarige man in Lingelihle, Cradock, vroeër dieselfde aand. “Sivenathi Ralarala was om 20:15 by sy huis toe ŉ onbekende man hom genader het. Nadat Ralarala uit die huis gegaan het om met die man te praat, het sy familie glo skote hoor klap.” Ralarala se gesin het ondersoek ingestel en hom op die grond voor die huis aangetref. Hy het verskeie skietwonde opgedoen en is op die toneel dood verklaar. Terwyl beamptes nog op die toneel was, het hulle inligting ontvang dat ŉ silwer Hyundai glo by die skietery betrokke was en hulle het dié besonderhede aan ander beamptes in die gebied oorgedra. “Die taktiese reaksiespan op Mthatha het ŉ motor wat aan die beskrywing voldoen naby die Tabase-nedersetting in die Oos-Kaap voorgekeer. ŉ Man en vrou was in die voertuig,” het Naidu gesê. Die vrou het na bewering ŉ pistool uitgehaal en haarself glo in die kop geskiet, terwyl beamptes haar oor die misdaad ondervra het. “Sy is vir mediese behandeling na ŉ hospitaal op Mthatha geneem, waar sy steeds in ŉ bedenklike toestand is.” Die 40-jarige bestuurder van die motor is ná die voorval aangehou en ondervra oor die moord op Cradock. Die polisie het beslag gelê op ŉ 9 mm-pistool, ŉ magasyn en ammunisie. Daar is ook op die motor beslag gelê. Die polisie ondersoek intussen steeds die moordsaak.